CELEX: 62013TN0194
Language: mt
Date: 2013-04-05 00:00:00
Title: Kawża T-194/13: Rikors ippreżentat fil- 5 ta’ April 2013 — United Parcel Service vs Il-Kummissjoni

25.5.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 147/30
            
         Rikors ippreżentat fil-5 ta’ April 2013 — United Parcel Service vs Il-Kummissjoni
   (Kawża T-194/13)
   2013/C 147/54
   Lingwa tal-kawża: l-Ingliż
   
      Partijiet
   
   
      Rikorrenti: United Parcel Service, Inc. (Atlanta, l-Istati Uniti) (rappreżentanti: A. Ryan, B. Graham, Solicitors, W. Knibbeler u P. Stamou, avukati)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tannulla, fit-totalità tagħha, id-Deċiżjoni tal-Kummissjoni Ewropea C(2013) 431, tat-30 ta’ Jannar 2013, li tipprojbixxi l-akkwist ta’ TNT Express N.V. propost minn UPS (Każ COMP/M.6570 — UPS/TNT Express), sa fejn tipprojbixxi l-konċentrazzjoni; u
            
         
               —
            
            
               tikkundanna lill-konvenuta għall-ispejjeż ta’ dawn il-proċeduri, inklużi dawk ta’ kull eventwali intervenjent.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka l-motivi li ġejjin.
   
               (1)
            
            
               L-ewwel motiv, ibbażat fuq l-allegazzjoni li l-Kummissjoni wettqet żball ta’ liġi u żball manifest ta’ evalwazzjoni meta eżaminat l-effetti probabbli tal-konċentrazzjoni fuq il-prezz. Barra minn hekk, il-Kummissjoni kisret l-obbligu tagħha li tagħti raġunijiet u kisret id-drittijiet ta’ difiża ta’ UPS billi biddlet b’mod sostanzjali l-mudell ekonometriku ppreżentat minn UPS mingħajr ma semgħet lil UPS u mingħajr ma spjegat b’mod adegwat it-tibdiliet magħmula.
            
         
               (2)
            
            
               It-tieni motiv, ibbażat fuq l-allegazzjoni li, bil-fatt li stabbiliet standard arbitrarju sabiex jiġu vverifikati l-effiċjenzi, il-Kummissjoni wettqet żball ta’ liġi u tbiegħdet mill-istandard stabbilit mill-ġurisprudenza. Barra minn hekk, il-Kummissjoni wettqet żball ta’ liġi u żball manifest ta’ evalwazzjoni meta tat piż insuffiċjenti jew ma tat ebda piż lill-effiċjenzi li hija aċċettat fil-prinċipju. Fl-aħħar nett, il-Kummissjoni kisret id-drittijiet ta’ difiża ta’ UPS billi bbażat ir-rifjut tagħha tal-effiċjenzi fuq oġġezzjonijiet li UPS ma kinitx ġiet ikkonfrontata bihom qabel.
            
         
               (3)
            
            
               It-tielet motiv, ibbażat fuq l-allegazzjoni li l-Kummissjoni wettqet żball ta’ liġi u żball manifest ta’ evalwazzjoni meta applikat ħażin il-kunċett ta’ qrubija tal-kompetizzjoni. Hija żbaljat ukoll meta kkonkludiet, mingħajr ma kellha provi sostantivi, li ż-żidiet potenzjali fil-prezzijiet tal-entità li tirriżulta mill-konċentrazzjoni kienu se jiġu akkomodati mill-kompetitur tal-entità li tirriżulta mill-konċentrazzjoni.
            
         
               (4)
            
            
               Ir-raba’ motiv, ibbażat fuq l-allegazzjoni li l-Kummissjoni kisret id-drittijiet tad-difiża ta’ UPS billi ċaħħditha mill-aċċess għal provi rilevanti u li kienu jiskaġunawha. Barra minn hekk, il-Kummissjoni naqset milli tagħti raġunijiet, wettqet żball ta’ liġi u ta’ fatt u wettqet żball manifest ta’ evalwazzjoni meta kkonkludiet li kompetituri li ma humiex kompetituri mill-qrib ma setgħux jespandu sabiex irażżnu effettivament l-entità li tirriżulta mill-konċentrazzjoni fil-futur qrib.
            
         
               (5)
            
            
               Il-ħames motiv, ibbażat fuq l-allegazzjoni li l-Kummissjoni wettqet żball ta’ liġi u żball manifest ta’ evalwazzjoni meta analizzat il-kapaċità tal-konsumaturi li jirrestrinġu l-entità li tirriżulta mill-konċentrazzjoni.